**Dark Funeral** on ruotsalainen black metal -yhtye, joka tunnetaan äärimmäisen aggressiivisesta ja nopeasta musiikistaan. Dark Funeralin sanoituksissa käsitellään useasti Saatanaa ja Antikristusta.

Historia
--------

Dark Funeralin perustivat kitaristit Lord Ahriman ja Blackmoon vuonna 1993. Yhtyeeseen liittyivät Draugen (rummut) ja Themgoroth (laulu ja basso), jolloin yhtye alkoi harjoitella ja kirjoittaa kappaleita. Tammikuussa 1994 Dark Funeral siirtyi Dan Swanön omistamaan Uni-Sound-studioon äänittämään ensimmäistä demoaan *Dark Funeral*. Äänityksien jälkeen Draugen päätti kuitenkin jättää yhtyeen, ja hänen tilalleen tuli Equimanthorn. 4. maaliskuuta Dark Funeralin demo julkaistiin, ja yhtye soitti ensimmäisen konserttinsa pubissa Norjassa. Samana vuonna Dark Funeral allekirjoitti levytyssopimuksen No Fashion Records -levy-yhtiön kanssa. Yhtye alkoi kirjoittaa materiaalia esikoisalbumia varten.

Vuonna 1995 Dark Funeral äänitti Uni-Sound-studiossa esikoisalbuminsa *The Secrets of the Black Arts*. Yhtye ei ollut kuitenkaan tyytyväinen äänityksen tulokseen ja hylkäsi koko äänitetyn albumin. Myöhemmin Dark Funeral äänitti levyn uudestaan Abyss-studiolla Peter Tägtgrenin avustuksella. Kun albumi oli vihdoin äänitetty, laulaja Themgoroth erosi yhtyeestä, ja hänen tilalleen tuli Caligula. Levyn nimikappaleesta kuvattiin myös musiikkivideo. Esikoisalbumin julkaisuvuonna 1996 Dark Funeral lähti ensimmäiselle kiertueellensa Necromassin kanssa. Esiintymisiä jatkui vuoteen 1997 asti Yhdysvalloissa, mutta syyskuussa yhtye siirtyi studioon äänittämään toisen albuminsa *Vobiscum Satanas*. Seuraavat vuodet kuluivat suurimmaksi osaksi konsertoiden. Lisäksi kokoonpano muuttui usein. Vuonna 2000 Dark Funeralilta ilmestyi *Teach Children to Worship Satan* -niminenEP, joka sisälsi uuden kappaleen "An Apprentice of Satan" ja covereita Mayhemin, Slayerin, Sodomin ja King Diamondin kappaleista. Yhtye kuvasi myös videon "An Apprentice of Satan" -kappaleeseen.

Kolmas albumi *Diabolis Interium* äänitettiin jälleen Abyss-studiolla, ja se ilmestyi vuonna 2001. Albumi oli Dark Funeralin tähän asti menestyksekkäin albumi, ja julkaisun jälkeen alkoivat perinteiset kiertueet; ensin Euroopassa, sitten Yhdysvalloissa ja ensi kertaa Japanissa, Taiwanissa ja Singaporessa. Pitkien kiertueiden ja levy-yhtiön vaihdoksien jälkeen yhtye äänitti uuden albumin *Attera Totus Sanctus*, joka julkaistiin 24. lokakuuta 2005 Euroopassa.

Dark Funeralin viides studioalbumi *Angelus Exuro pro Eternus* julkaistiin vuonna 2009, josta tuli yhteen viimeinen albumi pitkäaikaisimman laulajansa Emperor Magus Caligulan kanssa. Caligula ilmoitti viimeisen esiintymisensä yhtyeessä olevan Summer Breeze -festivaaleilla vuoden 2010 elokuussa Saksassa. Uudeksi laulajaksi valittiin tämän jälkeen Nachtgarm, joka kuitenkin erosi yhtyeestä jo vuoden 2012 lopulla. Emperor Magus Caligula liittyi Dark Funeralin riveihin vielä yhtyeen 20-vuotisjuhlavuoden keikoilla vuonna 2013.

Vuonna 2014 yhtyeen laulajan paikan otti Heljarmadr ja basistina aloitti Natt. Uusin albumi *Where Shadows Forever Reign* julkaistiin kesäkuun alussa 2016.

Diskografia
-----------

### Studioalbumit

* *The Secrets of the Black Arts* (1996)
* *Vobiscum Satanas* (1998)
* *Diabolis Interium* (2001)
* *Attera Totus Sanctus* (2005)
* *Angelus Exuro pro Eternus* (2009)
* *Where Shadows Forever Reign* (2016)
* *We Are the Apocalypse* (2022)

### Livealbumit

* *De Profundis Clamavi Ad Te Domine* (2004)

### EP:t

* *Dark Funeral* (1994)
* *In the Sign...* (2000, *Dark Funeral* -EP:n uudelleenjulkaisu)
* *Teach Children to Worship Satan* (2000)
* *Nail Them to the Cross* (2015)

### DVD:t

* *Attera Orbis Terrarum – Part 1* (2007)
* *Attera Orbis Terrarum – Part 2* (2008)

Jäsenet
-------

* Lord Ahriman (Micke Svanberg) – kitara (1993–)
* Chaq Mol (Bo Karlsson) – kitara (2003–)
* Jalomaah (Janne Jaloma) – rummut (2017–)
* Heljarmadr (Andreas Vingbäck) – laulu (2014–)

### Entiset jäsenet

* Emperor Magus Caligula (Masse Broberg) – laulu (1995–2010)
* B-Force (Bennie Fors) – basso (2005–2010, live-esiintymisissä)
* Blackmoon (David Parland) – kitara (1993–1997)
* Themgoroth – kitara, basso (1993–1996)
* Typhos (Henke Ekeroth) – kitara (1996–1998)
* Dominion (Matti Mäkelä) – kitara (1998–2002)
* Draugen – rummut (1993–1994)
* Equimanthorn – rummut (1994–1996)
* Alzazmon (Tomas Asklund) – rummut (1996–1998)
* Gaahnfaust (Robert Lundin) – rummut (1996, 1998–2000)
* Matte Modin – rummut (2000–2007)
* Nachtgarm (Steve Marbs) – laulu (2011–2012)
* Natt (Andreas Fröberg) – basso (2014–2016)
* Dominator (Nils Fjellström) – rummut (2007–2010, 2011–2017)

Lähteet
-------

1. ↑  Century Media Records - Dark Funeral *www.centurymedia.com*.  Arkistoitu 29.12.2017. Viitattu 29.12.2017.
2. ↑  Metallimusiikki.net: Dark Funeralin Magus Caligula erosi. | Metallimusiikki.net *www.metallimusiikki.net*. Viitattu 18.11.2016.
3. ↑  DARK FUNERAL Announces New Vocalist *BLABBERMOUTH.NET*.  30.6.2011. Viitattu 18.11.2016. (englanniksi)
4. ↑  DARK FUNERAL To Be Rejoined By Vocalist EMPEROR MAGUS CALIGULA For 20th-Anniversary Shows *BLABBERMOUTH.NET*.  7.3.2013. Viitattu 18.11.2016. (englanniksi)
5. 1 2  DARK FUNERAL Announces Addition Of Singer HELJARMADR, Bassist NATT *BLABBERMOUTH.NET*.  18.12.2014. Viitattu 18.11.2016. (englanniksi)
6. ↑  Century Media Records - Dark Funeral: introduce new band members *www.centurymedia.com*.  Arkistoitu 18.11.2016. Viitattu 18.11.2016.
7. ↑  Century Media Records - Dark Funeral: : new album "Where Shadows Forever Reign" out now! *www.centurymedia.com*.  Arkistoitu 18.11.2016. Viitattu 18.11.2016.
8. ↑  Niko Ikonen: Black metal -legenda Dark Funeral julkaisee uuden levyn ensi vuoden alussa *inferno.fi*.  3.11.2021. Viitattu 4.11.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dark Funeral**.
* Dark Funeralin sivusto (englanniksi)